**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE**

**REPUBLIKE SLOVENIJE**

**DRŽAVNA VOLILNA KOMISIJA**

**SLOVENSKA AKADEMIJA ZNANOSTI IN UMETNOSTI**

**ZAGOVORNIK NAČELA ENAKOSTI**

**FISKALNI SVET**

**SODNI SVET**

**NACIONALNA AGENCIJA REPUBLIKE SLOVENIJE ZA**

**KAKOVOST V VISOKEM ŠOLSTVU**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO REPUBLIKE SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

Številka: 007-267/2020-1

Datum: 15. 5. 2020

Zadeva: Solidarnostna pomoč na podlagi četrte alineje 4. točke 40. člena Kolektivne pogodbe za negospodarske dejavnosti (KPND)

Obveščamo vas, da se je Vlada Republike Slovenije na 39. dopisni seji, dne 14. 5. 2020 seznanila z Informacijo glede solidarnostne pomoči po četrti alineji 4. točke 40. člena Kolektivne pogodbe za negospodarske dejavnosti (KPND) – zahteva sindikatov (v nadaljnjem besedilu: Informacija) in sprejela naslednji sklep:

»Vlada Republike Slovenije ugotavlja, da določbe KPND zaradi razglašene epidemije COVID-19 ne dajejo podlage za izplačilo solidarnostne pomoči vsem javnim uslužbencem brez ugotovitve, da je epidemija prizadela javnega uslužbenca ali njegovo premoženje in mu povzročila težave ter škodo, ki bi jo solidarnostna pomoč pomagala prebroditi.«

Sklep vlade in Informacija sta dostopna na spletnem naslovu: <https://www.gov.si/teme/povracila-stroskov-in-drugi-osebni-prejemki/> v rubriki Aktualno.

V zvezi s sprejetim sklepom in omenjeno Informacijo v nadaljevanju pojasnjujemo še naslednje:

Solidarnostna pomoč je pravica iz delovnega razmerja (denarna terjatev), ki je določena v kolektivnih pogodbah. O zahtevi za solidarnostno pomoč na podlagi vloge javnega uslužbenca in sindikata (v delu, ki se nanaša na višjo solidarnostno pomoč članu reprezentativnega sindikata, ki je podpisal aneks h KP) v državnih organih in občinah odloča predstojnik s sklepom, ki vsebuje pouk o pravnem sredstvu (pravica do pritožbe skladno s 3. odstavkom 24. člena ZJU).

Predstojnikom predlagamo, da pri presoji morebitnih zahtevkov ob upoštevanju vladnega sklepa upoštevajo tudi naslednje elemente:

**Naravo in namen solidarnostne pomoči**, kot je pojasnjeno v Informaciji, kakor tudi, da je sicer res, da do sedaj v Republiki Sloveniji še ni bilo razglašene epidemije, vendar pa gre v bistvu le za eno od elementarnih nesreč. Kot se v primeru ostalih elementarnih nesreč (poplava, žled, potres itd.) ne domneva, da je posameznik prizadet zgolj zaradi dejstva, da se je elementarna nesreča zgodila, velja to tudi za epidemijo.

**Primeri** kot je npr. čakanje na delo, nemožnost prevoza, varstvo otroka ipd., niso med primeri, ki jih KPND našteva kot primere, v katerih javnemu uslužbencu pripada solidarnostna pomoč. Navedeni primeri so ustrezno urejeni v veljavni zakonodaji, saj se dogajajo tudi, ko ni elementarne nesreče (razglašene epidemije). Zastavlja se vprašanje, po čem se razlikuje čakanje na delo v času epidemije od čakanja na delo, ki ni v času elementarne nesreče, da bi posledično pri čakanju na delo v času epidemije javnemu uslužbencu pripadala solidarnostna pomoč, čeprav mu sicer ne pripada.

Pri tem kaže upoštevati tudi, da so **nadomestila plač** za čas karantene, za čas čakanja na delo zaradi epidemije in zaradi višje sile, ki je posledica obveznosti varstva otrok zaradi zaprtja vrtcev in šol in drugih objektivnih razlogov ali nemožnosti prihoda na delo zaradi ustavitve javnega prevoza ali zaprtja mej s sosednjimi državami, urejena v 9. poglavju Zakona o interventnih ukrepih za zajezitev epidemije COVID-19 in za omilitev njenih posledic za državljane in gospodarstvo (Uradni list RS, št. 49/20 in 61/20; v nadaljnjem besedilu: ZIUZEOP), in sicer v 70. členu. Nadomestilo je določeno v višini, kot je določena z zakonom, ki ureja delovna razmerja, za primer začasne nezmožnosti zagotavljanja dela iz poslovnega razloga, torej 80% povprečne plače preteklih treh mesecev (sedmi odstavek 137. člena v povezavi z drugim odstavkom 138. člena ZDR-1), kar pomeni, da tudi javnemu uslužbencu, ki ne dela zaradi višje sile, ki je posledica varstva otrok, pripada nadomestilo plače v višini 80 % osnove (in ne le v višini 50%, kot to določa ZDR-1). Nadomestilo plače, določeno v skladu s prvim, drugim in tretjim odstavkom 70. člena ZIUZEOP, ne sme biti nižje od minimalne plače. Res je, da je nadomestilo plače v navedenih primerih nižje od plače, vendar pa je treba upoštevati, da javni uslužbenec prejme plačo za opravljeno delo, nadomestilo plače pa za čas, ko iz razlogov, določenih v zakonu, ne dela.

Dejstvu, da je **solidarnostna pomoč namenjena posamezniku** (in ne primerom, ko bi težave prizadele npr. posameznikovega zakonca/partnerja, otroka itd.).

**Višina solidarnostne pomoči je določena fiksno v znesku**. Navedeno pomeni, da predstojnik ne more izplačati nižjega zneska.

Glede vprašanj, vezanih na **rok** za podajo vloge[[1]](#footnote-1), Ministrstvo za javno upravo pojasnjuje, da je bila razlaga[[2]](#footnote-2) v delu, kjer govori o tem, da je treba solidarnostno pomoč izplačati, tudi če je delavec ne zahteva, spremenjena z Aneksom h KPND, s katerim so se socialni partnerji dogovorili drugače, in sicer lahko javni uslužbenec vloži zahtevo za izplačilo solidarnostne pomoči v **roku 60 dni od nastanka primera oziroma od trenutka, ko je bil zahtevo zmožen vložiti**. Rok teče (60 dni) od nastanka primera, vendar pa je, če javni uslužbenec zahteve ni zmožen vložiti (ker je npr. v bolnišnici), rok prilagojen in se ne šteje od nastanka primera, pač pa od trenutka, ko je javni uslužbenec zahtevo zmožen vložiti. Po mnenju Ministrstva za javno upravo iz citiranega izhaja, da gre za rok, ki je prekluzivne narave.

Ministrstvo za javno upravo meni, da s samo razglasitvijo epidemije ni prišlo do situacije, ki bi povzročila javnemu uslužbencu težavo v smislu podlage za solidarnostno pomoč (in posledično trenutka, ko je nastal primer, od katerega teče rok za vlogo), pač pa bo nastanek primera treba ugotavljati v vsakem konkretnem primeru posebej - glede na okoliščine primera.

Ministrstvom predlagamo, da vsebino Informacije uporabijo tudi kot informacijo za delodajalce iz svoje pristojnosti.

S spoštovanjem,

 Boštjan KORITNIK

 minister

1. Npr. vprašanje »ali bi bilo glede na razglasitev epidemije za celotno državo dopustno, da navedeni dodatek izplačamo sistemsko (brez prejete zahteve javnega uslužbenca za izplačilo) ali pa je izplačilo upravičeno le na podlagi pravočasnega individualnega zahtevka javnega uslužbenca« [↑](#footnote-ref-1)
2. Uradni list RS, št. 81/00 [↑](#footnote-ref-2)